ตลท.ลั่นระบบซื้อขายเอาอยู่แสนล้าน/วัน
ตลท.ยันระบบการซื้อขายเอาอยู่ สามารถรับวอลุมทะลักมากกว่า 1 แสนล้านบาทต่อวัน
20 มี.ค. 2556

ตลท.ยันระบบการซื้อขายเอาอยู่ สามารถรับวอลุมทะลักมากกว่า 1 แสนล้านบาทต่อวัน
นางชนิสา ชุติภัทร์ ผู้ช่วยผู้จัดการ หัวหน้าสายงานปฏิบัติการ ตลาดหลักทรัพย์แห่งประเทศไทย (ตลท.) เปิดเผยว่า ตลท.มั่นใจว่าระบบการซื้อขายหลักทรัพย์สามารถรองรับมูลค่าการซื้อขายเฉลี่ยต่อวันได้มากกว่า 1 แสนล้านบาท หลังจากเมื่อวันที่ 12 มี.ค. ที่มีมูลค่าการซื้อขายสูงสุดเป็นประวัติการณ์ถึง 86,277.65 ล้านบาท โดยไม่ได้เกิดการซื้อขายขนาดใหญ่ (บิ๊กล็อต) 
“ต้องถือเป็นเรื่องโชคดีที่ ตลท.ได้ตัดสินใจปรับปรุงและเปลี่ยนแปลงระบบการซื้อขายที่มีประสิทธิภาพมากขึ้น และให้บริษัทหลักทรัพย์ (บล.) ทดสอบระบบในการส่งคำสั่งซื้อขายปริมาณมากและหลายครั้งจนมีความแม่นยำ ซึ่งพอมีสถานการณ์จริงที่วอลุมเฉลี่ยต่อวันเพิ่มขึ้นสูงจากอดีต ก็รับมือได้ทันสถานการณ์” นางชนิสา กล่าว 
ผู้ช่วยผู้จัดการ หัวหน้าสายงานปฏิบัติการ กล่าวถึงส่วนงานที่รับผิดชอบว่า ปีนี้ยังคงเน้นที่จะพัฒนางานด้านชำระราคาและส่งมอบหลักทรัพย์ (เคลียริง เซตเทิลเมนต์) ของงานด้านสำนักหักบัญชี (TCH) งานนายทะเบียนของงานด้านศูนย์รับฝากหลักทรัพย์ (TSD) และระบบการปฏิบัติการซื้อขายหลักทรัพย์ 
ขณะเดียวกันก็พยายามจะเพิ่มรายได้จากการบริการด้านอื่น ซึ่งในเดือน พ.ค.นี้ TSD จะเริ่มมีค่าธรรมเนียมจากการเป็นตัวกลางให้บริษัทหลักทรัพย์จัดการกองทุน (บลจ.) หรือ บล.มายืมและให้ยืมหลักทรัพย์ (SBL) กับทาง TSD เพื่อปล่อยให้ลูกค้ารายย่อยของ บลจ.และ บล.ยืมหุ้นต่อ ช่วงเริ่มต้นจะต้องเป็นหุ้นที่อยู่ในเซต 50 ซึ่งขณะนี้อยู่ระหว่างการพัฒนาระบบให้เสร็จภายใน 2 เดือนนี้ 
“งานนี้ ตลท.ไม่ได้มาแย่งงานของ บล. เพราะไม่ได้ปล่อยการยืมและให้ยืมหุ้นกับรายย่อย และเชื่อว่า TSD เป็นตัวแทนธุรกิจ SBL จะช่วยเพิ่มปริมาณการซื้อขายตลาดหุ้นโดยรวมได้ และหากได้รับการตอบรับดีก็จะขอสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขยายหุ้นที่ไปยังเซต 100 ก็ได้” นางชนิสา กล่าว 
นอกจากนั้น อยู่ระหว่างการศึกษาให้ TSD ทำหน้าที่เหมือนเป็นคัสโตเดียน เช่น การนำเอาหุ้นที่ฝากไว้กับ TSD มาวางยอดวางหลักประกันเพื่อการยืมและให้ยืมหุ้น วางหลักประกันเพื่อเคลียริง เซตเทิลเมนต์